ועדת הפנים והגנת הסביבה, כנסת 19, פרוטוקול מספר 30, 2013-05-22 10:00

מירי רגב: בוקר טוב, אנחנו פותחים את ישיבת ועדת הפנים והגנת הסביבה של הכנסת, בסקירה ראשונית של סגן שר הדתות בוועדת הפנים.

מירי רגב: משרד הדתות כפוף לוועדה הזאת מבחינה פרלמנטארית, יחד עם 3 משרדים – משרד הפנים, משרד לביטחון פנים, ומשרד הגנת הסביבה.

מירי רגב: אני רואה במשרד הדתות כאחד המשרדים החשובים להתנהלות ולניהול על פי חוק שירותי הדת של אזרחים במדינת ישראל.

מירי רגב: אני מבינה שנעשו שינויים בחלוקת הסמכויות במשרדים שונים, כך שבעצם משרד הדתות אחראי רק - - -

אלי בן-דהן: לכן הוא נקרא המשרד לשירותי דת.

מירי רגב: לכן הוא נקרא המשרד לשירותי דת, אבל את שירותי הדת יש גם אצל האחרים.

אלי בן-דהן: > לא אצלנו, בפנים.

מירי רגב: אני יודעת, תחת הפנים, אבל אני חושבת שזו הייתה טעות, כי משרד הדתות צריך לעסוק בכל הדתות ולתת להם את היכולת כל אחד לנהוג, להתפלל, ולפעול על פי אמונתו, אבל זאת הייתה החלטה, ואנחנו לא מתמודדים עכשיו עם החלטה, אלא אנחנו כרגע נפעל תחת המשרד שלך.

מירי רגב: הנושאים המרכזיים שתחתכם - זה המועצות הדתיות, שירותי קבורה, נושא נישואין, מבני דת, וכל נושא מערך הגיור, המרכז לפיתוח המקומות הקדושים והרבנות הראשית.

מירי רגב: זה מספיק סוגיות כדי שלפחות אחת לשבועיים תגיעו לפה להציג סוגיה כזאת או אחרת.

מירי רגב: אני מבטיחה לך שוועדת הפנים הזו, בשונה מועדות הפנים שעברו, תעסוק בנושא דת, תפעל בנושא דת, תפקח בנושא דת, ותביא לידי ביטוי את היכולת של כל אזרחי המדינה להתפלל במקומות הקדושים להם, כפי שאנחנו דואגים שנשות הכותל יתפללו בקשת רובינסון והכותל יחולק לנשים, לגברים ולתפילה מעורבת, כך נדאג שגם היהודים שרוצים להתפלל בהר הבית, התפללו בהר הבית בדיוק כמו המוסלמים, וכולם התפללו במקום הקדוש להם, על פי האמונה שלהם, ועל פי הדרך שלהם.

דוד אזולאי: גברתי היושבת ראש, אני מציע לך שתבדקי בפרוטוקול כמה דיונים התקיימו בוועדה בנושאי דת גם על ידי קודמיי.

מירי רגב: באחד מהקודמים יושב פה דוד אזולאי, ואני סומכת עליו.

מירי רגב: זה אחד מיושבי ראש היותר טובים שהיו בוועדה הזאת.

דוד אזולאי: כולם היו טובים בנושאי דת.

מירי רגב: אני מקבלת את ההערה הזאת.

דוד אזולאי: תודה.

מירי רגב: לי חשוב שתדע להתעסק בשני נושאים שאותי מאוד מעניינים.

מירי רגב: אל"ף, זה נושא הקבורה, כל סוגיית הצפיפות בבתי העלמין, כל סוגיית התשלום בבתי העלמין, כל סוגיית הקבורה בקומות, כל הסוגיה של הקבורה מעניינת אותי מאוד.

מירי רגב: סוגית המקוואות לנשים, כי לגברים אני מתארת לעצמי שאתם דואגים לזה מספיק.

מירי רגב: מקוואות לנשים - - -

אלי בן-דהן: דווקא לא.

אלי בן-דהן: עקרונית, המשרד לא תומך במקוואות לגברים, רק לנשים.

מירי רגב: יפה, אז מה הם יעשו כדי להיטהר?

מירי רגב: הם טהורים, בבסיסם הם טהורים, לא צריכים להיטהר... נושא המקוואות לנשים, זה גם מעניין אותי לפי החלוקה שלהם.

מירי רגב: וכמובן, כל סוגיית המועצות הדתיות.

מירי רגב: ראיתי וקראתי ושמחתי, ובוודאי נשמע את זה כאן, שאתם רוצים להפוך את המועצות הדתיות למשהו לא פוליטי, לשמוע דבר כזה, זה באמת בעיניי דבר מדהים, ואם הוא לא פוליטי, אז אני אשמח שגם כמובן לוועדת הפנים יהיה חלק בבניית הקריטריונים שאתם בוחנים ראשי מועצות, מי הם נציגי המועצות הדתיות.

מירי רגב: הוועדה הזאת תקבע גם שבהתאם לחוק שירותי הדת, אם אכן הנושא הזה יעבור בחקיקה או בתקנות, יעבור את ועדת הפנים, יש לנו מה להגיד בעניין.

מירי רגב: כפי שאמרתי בדיון הקודם, ועדת הפנים היא לא חותמת גומי של אף משרד.

מירי רגב: אני בכלל חושבת שנכון לחבר בנושא הדת היהודית למורשת היהודית, ולא להפוך את הדת לאיזשהו אלמנט של הדתיים בלבד.

מירי רגב: הדת היא התרבות, היא המסורת של העם היהודי, של כל אזרח ואזרחית, ולא משנה אם הוא מתפלל בבוקר ואומר "שמע ישראל" בערב, או אומר "מודה אני" בבוקר.

מירי רגב: מה שחשוב הוא, שכל יהודי וכל אזרח יהודי ירגיש את הקשר שלו לתרבות שלנו, לתנ"ך שהוא המקור השואבת שלנו לירושלים שהיא עיר הבירה שלנו, שתישאר ירושלים בירתנו המאוחדת לנצח נצחים.

מירי רגב: אני מקווה שבזה ששר הדתות הוא בנט ואתה סגנו, אנשים שמגיעים מהציבור, מבינים את החשיבות של לקחת את הדת למקומות הרחבים שלה, ולמקומות של כלל האוכלוסייה, ולא רק למגזר כזה או אחר.

מירי רגב: זה הפתיח שלי בשלב זה.

מירי רגב: כבוד סגן השר.

מירי רגב: בבקשה.

אלי בן-דהן: מצויין, תודה רבה.

אלי בן-דהן: שלום לכם, המטרות שהצבת לפחות חלקן, זה מה שאנחנו הצבנו לעצמנו כשנכנסו למשרד.

אלי בן-דהן: אני מקווה מאוד שאנחנו נעמוד בהם, בעזרת השם.

אלי בן-דהן: אני מציע שאני אציג לכם את המשרד, ואחר כך נפרט את הדברים הבאים.

מירי רגב: תציג מי נמצא כאן ממשרדך.

אלי בן-דהן: נמצא איתנו מנכ"ל המשרד - אלחנן גלט, הסמנכ"ל למינהל - אבי חליבה, עוזר המנכ"ל – הילל שטרן, ראש המטה שלי – ד"ר דורון דנינו.

אלי בן-דהן: מנכ"ל הרבנות הראשית – עודד וינר.

אלי בן-דהן: היועץ המשפטי של הרבנות הראשית – עו"ד ירון קטן.

מירי רגב: מי זה מנכ"ל הרבנות הדתית?

מירי רגב: עוד לא הספקתם לתת חוות דעת על עניין תפילת יהודים בהר הבית?

מירי רגב: אין לכם חוות דעת על זה הרבנות הראשית?

<עודד וינר: הרבנות הראשית לדורותיה, מאז ומעולם - - -

מירי רגב: נאמר שלא ניתן להתפלל בהר הבית.

מירי רגב: למה?

<עודד וינר: מפאת קדושתו.

מירי רגב: למה אתה אומר?

מירי רגב: פייגלין לא פחות קדוש ממך, הוא רוצה לעשות טהרה ולעלות להר הבית, מה הבעיה?

מירי רגב: מה הבעיה ליהודי?

<עודד וינר: האמת, יש עוד מעט התמודדות על הרבנים הראשיים.

מירי רגב: לא, זה גם בעיה, תיכף נדבר על הרבנים הראשיים, למה שיהיה רב אחד?

מירי רגב: למה שלא יהיה ספרדי ואשכנזי, בטח תבחרו עוד פעם, או את הספרדי לבד או את האשכנזי לבד, למה?

<עודד וינר: כי זה חוקי המדינה.

מירי רגב: חוקי המדינה עד עכשיו קלעו נהדר, שהיה רב ספרדי ורב אשכנזי, למה לחבר אותם ביחד, כבר ברור איזה רב יהיה.

מירי רגב: גם בעניין הזה יש לי מה להגיד, לא צריך להיות רב אחד, צריך להיות רב ספרדי ורב אשכנזי, כי אחרת יהיה לנו רק נוסח תפילה אחת, נוסח תפילה אחיד שהוא בדרך כלל אשכנזי.

מירי רגב: אנחנו רוצים נוסח ספרדי, ונוסח אשכנזי, ונוסח הודי, וכל אחד לפי המנהגים שלו, וכך גם צריך להיות, רב אחד אשכנזי, ורב אחד ספרדי, בוודאי בן דהן, ודנינו, ובן דהן שוב, ועוד פעם דנינו, צריכים לדאוג שיהיו רב ספרדי ורב אשכנזי.

מירי רגב: גם בעניין הרבנים יש לנו מה להגיד.

מירי רגב: אני אשמח לשמוע את עמדתו הסופית של משרד הרבנות לגבי התפילה בהר הבית.

מירי רגב: מי שירצה להיטהר ולא להתפלל בהר הבית, לא התפלל, אבל מי שירצה, זכאי להתפלל בהר הבית.

אלי בן-דהן: כפי שאתם רואים, תחומי הפעילות המרכזיים, כבר היושבת ראש, חברת הכנסת מירי רגב, מנתה אותם.

אלי בן-דהן: אתם רואים למטה את היחידות המצטרפות.

אלי בן-דהן: ביום שני, הכנסת אישרה סופית את העברת היחידות, הדבר האחרון שנמצא, שזה בהקמה - מינהלת לזהות יהודית.

אלי בן-דהן: אנחנו בשלבי הקמה של המינהלת.

אלי בן-דהן: הרעיון שלנו הוא להקים מינהלת כפי שאמרת גברתי, לחבר את הציבור המסורתי, הציבור שבדרך כלל איננו ציבור שומר מצוות במלואם, אלא רק חלקן, כדי לחבר אותו למועצת ישראל, לזהות היהודית, לתרבות היהודית, לשם כך אנחנו מקימים מינהלת כזאת, שאני מקווה גם תיתן אותותיה הן אצל בני נוער וגם אצל מבוגרים.

אלי בן-דהן: זה תקציב המשרד, כפי שאתם רואים, המשרד והציבור בו ברוך השם הולך וגדל, גם לאור חיבור היחידות הנוספות, תקציב של 2013 הוא 434 מיליון, ואנחנו מקווים שאכן הוא יספיק לנו לכל צרכינו.

מירי רגב: אתם מתקצבים את המועצות הדתיות, או שזה עובר דרך השלטון המקומי?

מירי רגב: איך זה הולך רק מבחינת התקציב של המשרד מעניין אותי לדעת.

אלי בן-דהן: אני אקדים, המשרד קובע את גודל התקציב של כל מועצה דתית.

אלי בן-דהן: ברגע שהמשרד קבע את גודל התקציב, התקציב מחולק כך שהמשרד נותן 40%, והרשות המקומית 60%.

מירי רגב: בתוך התקציב של המועצה הדתית זה גם בניית בתי כנסת?

אלי בן-דהן: לא, פיתוח מרכזיים אצלנו.

מירי רגב: זאת אומרת, בניית מקוואות, בתי כנסת, זה תקציב אצלכם.

אלי בן-דהן: אמת, נכון מאוד.

אלי בן-דהן: מוקדי הפעילות של המשרד - אנחנו ביצענו, המשרד עוד בראשותו של השר מרגי, עשה פעולות יפות ורבות להעלאתו של המשרד ולמתן שירות ראוי, ואנחנו רוצים לעלות קומה נוספת.

אלי בן-דהן: בהחלט, אנחנו נבנים על התשתיות שבנה השר מרגי, כפי שאתם רואים.

אלי בן-דהן: הרחיבו את שעות הפעילות של המועצות הדתיות, נעשה שינוי בחזות של מועצות דתיות רבות, ועוד דברים נוספים שנראה בהמשך.

אלי בן-דהן: אנחנו בוודאי נדבר על הנושא של התכנית שלנו לשינוי והתחדשות המועצות הדתיות.

אלי בן-דהן: אני רק להסביר, היום כמעט 50% מהמועצות הדתיות נמצאות תחת תכניות הבראה, זה אומר, שלצערנו הרב בגלל תיפקוד לקוי, בגלל מינהל לא מתאים, ועוד סיבות נוספות, גרמו לכך שמועצות דתיות נכנסו - - -

דוד אזולאי: אי העברת תקציבים לרשויות - - -

מירי רגב: של מי? של הרשויות.

אלי בן-דהן: זה דווקא לפחות קרה, מבחינה זאת אני אומר, השר מרגי באמת הצליח לגרום לכך שרשויות מקומיות שאינן מעבירות תקציב למועצה הדתית, משרד הפנים מנכה את זה ממאזני האיזון, ומעביר את זה ישירות למשרד עצמו.

אלי בן-דהן: עדיין כפי שאמרתי למעלה מ-50 מועצות דתיות נמצאות תחת תכניות הבראה, כיוון שהם ספגו גירעונות גדולים.

אלי בן-דהן: אנחנו מקווים שבמהלך השנה הקרובה הם יילכו והתאזנו.

אלי בן-דהן: זה חלק מהתשתית שהביא אותנו לרעיון שלנו לצאת בשינוי של המועצות הדתיות, אני אדבר על זה בהמשך.

אלי בן-דהן: כפי שאתם רואים, זה הגדרת החזון.

אלי בן-דהן: אנחנו רוצים לספק שירותי דת נגישים וזמינים, כמו שהגדרת, לכלל הציבור היהודי במדינת ישראל, אני מדגיש, לכלל הציבור היהודי, לרוב, הציבור הדתי ימצא את פתרונו, מי שלא ימצא את פתרונו זה ציבור שאיננו דתי, הוא זקוק לנו, ואנחנו רוצים להיות כאן ופה כדי שבכל רגע שיזדקק לנו, אנחנו נהיה כאן עבורו.

אלי בן-דהן: נדבר כאן מה אנחנו רוצים לעשות.

אלי בן-דהן: כפי שאמרתי קודם, הרבנות הראשית לישראל מצטרפת למשרד הדתות.

אלי בן-דהן: המשימה הראשונה שאני מטפל בה, כבר כמעט חודש וחצי, הוא נושא של התקנים של רבני ההתיישבות.

אלי בן-דהן: רבותיי, כעבור כ-10 שנים, לא מונו רבנים במושבים ורבנים איזוריים.

מירי רגב: בכל מושב אתם מתכוונים להעמיד רב?

אלי בן-דהן: כל מושב שמעוניין.

אלי בן-דהן: יש מושבים שלא מעוניינים, לא כופים.

מירי רגב: שמי מתקצב את זה?

אלי בן-דהן: אנחנו.

אלי בן-דהן: אני אומר, 10 שנים לא מונו רבנים בהתיישבות, זה נבע בעיקר בגלל חילוקי דעות עם הגופים שמייצגים את רבני ההתיישבות – היה בזמנו דוח מבקר המדינה שקבע שלא מצאו את רבני ההתיישבות, לא היו כללים כמה שעות הם צריכים לעבוד ביום, למי הם כפופים.

אלי בן-דהן: לא אכפו את זה שהם צריכים לגור במקום הכהונה שלהם, ביישוב עצמו, רבני יישובים גרו במקומות אחרים, ועוד כהנה וכהנה.

<בתיה כהנא דרור: מי ממנה את רבני ההתיישבות?

אלי בן-דהן: כל זה נעשה הרבה לפני.

אלי בן-דהן: הוקמה ועדה משותפת למשרד המשפטים ולמשרד לשירותי דת כדי להגיע למצב האופטימלי איך משפרים ואיך מבצעים את דוח מבקר המדינה.

אלי בן-דהן: לצערי, אני אומר, רבני ההתיישבות לא רוצים לקבל את הדוח הזה, ולכן, בגלל חילוקי דעות איתם עד היום לא הגיעו להסדר, ולכן לא מונו רבני התיישבות.

אלי בן-דהן: אני הודעתי לרבני ההתיישבות שהם הצטרכו לעשות שני דברים, או - - -

מירי רגב: או שאתה תקבע, או שהם יילכו הביתה.

אלי בן-דהן: או להגיע איתי להסדר ביחד איתם, אני אמרתי להם אני לא מוכן שעשרות רבות של יישובים בארץ הם בני ערובה למאבקי אגו, ולכן אני מקווה שבשבועות הקרובים יופשרו התקנים.

מירי רגב: זה שמופשרים תקנים זה בסדר, אבל האם יש נהלים מי האבא שלהם, מי האמא שלהם, למי הם נותנים דין וחשבון, מי בודק שהם אכן גרים ביישוב, כמה שעות הם עובדים.

מירי רגב: האם באמת הם זמינים לכל אחד, מי זה הרבנות או אתה?

אלי בן-דהן: כפי שאמרתי, יש דוח מפורט שהוכן בזמנו על ידי ועדה שהיו שותפים בה משרד המשפטים והמשרד לשירותי דת.

אלי בן-דהן: הדוח הזה אנחנו עכשיו הופכים אותו לנוהל מסודר.

אלי בן-דהן: הנוהל הזה יגדיר בדיוק מה המעסיק שלהם, איך הם נבחרים, איך הם מפוטרים, מי מפקח, למי הם צריכים למסור דיווח על הפעילות שלהם.

מירי רגב: מתי הנוהל הזה יהיה מוכן?

אלי בן-דהן: אני מעריך שזה עניין של כמה שבועות.

מירי רגב: אני מבקשת להציג את הנוהל בוועדת הפנים למנהלת הוועדה.

אלי בן-דהן: אנחנו בעזרת השם נבוא ונציג את זה.

<אלחנן גלט: סיכמנו פעם בשבועיים פה ישיבה.

מירי רגב: יש לנו עוד כמה נושאים לא פחות חשובים.

<תומר רוזנר: האם אתם תתחשבו בהחלטת בית משפט מהשבוע שעבר שבעצם צריך להחיל על כל המינויים של הרבנים במסגרת חוק שירות המדינה מינויים?

אלי בן-דהן: לא מינוי, את חוק המשמעת של שירות המדינה.

<תומר רוזנר: לא, את חוק המינויים.

<תומר רוזנר: בית המשפט אמר שכרגע יש הסדר ביניים שאתם קבעתם נוהלים לגבי המינוי של הרבנים, ועובדי המועצות הדתיות שיהיה - - -

אלי בן-דהן: בבקשה, לא להתבלבל.

אלי בן-דהן: - - - רבנים, לא על עובדי מועצות דתיות.

אלי בן-דהן: עזוב רגע את עובדי המועצות הדתיות, עוד מעט אגיע ואדבר עליהם.

אלי בן-דהן: לגבי רבנים, יש נוהל שמסדיר את הדרך שבה הרב נבחר באופן עקרוני.

אלי בן-דהן: אני אומר באופן עקרוני, זה תשובה גם לבתיה, אני שואף שרב ייבחר על ידי המקום שבו הוא נמצא – הועד המקומי, אסיפה כללית של כל היישוב.

אלי בן-דהן: אין לי שום עניין לבוא ולכפות על מושב אחיטוב את הרב שאני רוצה, עם כל הכבוד.

אלי בן-דהן: לא אני אחיה עם הרב הזה, הם יחיו איתו, ובדרך כלל יש הליך מסודר, כל רב מעומד, מוזמן לפחות לשבת אחת.

אלי בן-דהן: מוזמן לשיחה עם הועד המקומי כמה שבועות, וגם מוזמן עם כלל הציבור שמעוניין להכיר אותו, בסופו של דבר הדגש המרכזי יהיה שהתושבים הם אלה שיקבעו את הרב שלהם.

אלי בן-דהן: זה הרעיון שיהיה.

אלי בן-דהן: אנחנו פה רוצים לקדם נושא של מודל חדש של רבני קהילות, ומודל שכרגע אנחנו עוסקים בבנייתו.

אלי בן-דהן: הכוונה היא, היום רבני קהילות זה גוף שאיננו מתוקצב על ידי המדינה בכלל, מצד שני, הם האנשים שיש להם את ההשפעה הכי גדולה על האיזור שבו הם גרים.

אלי בן-דהן: ולכן, אנחנו רוצים שיהיו רבני קהילות, המודל המרכזי שאנחנו מדברים עליו הוא שיהיו מצד אחד שהקהילה תשתתף בשכר שלו, אבל גם המשרד יסייע, ויוסיף להם, כדי שרב הקהילה יהיה באמת נגיש וכולו קודש לטובת בני הקהילה שלו.

אלי בן-דהן: לגבי נישואין, כפי שאתם יודעים, לפני 4 ימים הכרזנו על פתיחת אזורי הרישום.

מירי רגב: זה ממש יפה וחשוב, כל הכבוד, אנחנו נעתיק את זה לתעודות זהות, דיברתי על זה עם שר הפנים, ננסה להוביל את זה בוועדה, זבולון.

זבולון כלפה: גם במס הכנסה, אצל פקיד השומה בבאר שבע, אבל אני רוצה דווקא בחיפה.

מירי רגב: צריך לחשוב על זה איך עושים את זה, אבל תעודת זהות זה נורא חשוב.

אלי בן-דהן: את יודעת מי אמר לי את זה?

אלי בן-דהן: ראש הממשלה במליאה, הוא בירך אותי על המהלך הזה.

אלי בן-דהן: הוא אמר לי אני רוצה לעשות את זה גם עכשיו על תעודות זהות.

<בתיה כהנא דרור: אתה יכול להסביר איך זה יגביר את התחרות?

מירי רגב: סליחה, מי את?

<בתיה כהנא דרור: אני עו"ד, אני מנהלת ארגון מבוי סתום.

מירי רגב: סליחה, תרשמי בבקשה לזכות דיבור.

מירי רגב: מותר לשאול, אבל תרשמי.

מירי רגב: היחידים כאן שמותר להם לשאול, זה חברי הכנסת.

מירי רגב: את הצטרפת כטרמפיסטית לדיון הזה.

מירי רגב: אני אשמח לתת לך לשאול, אבל תרשמי, ולא כל פעם שבא לך.

מירי רגב: תודה רבה.

אלי בן-דהן: לגבי נישואין, כפי שאמרנו, אנחנו פותחים את איזורי הרישום כדי שכל אחד יוכל להירשם היכן שהוא רוצה.

אלי בן-דהן: לא יהיה קהל שבוי למועצה דתית, אלא האדם יוכל לנוע.

אלי בן-דהן: תושב ירושלים על השרות שיקבל פה לא יהיה טוב, יוכל לנסוע למעלה אדומים או למבשרת ירושלים.

מירי רגב: אז תוכלו לתגמל בהתאם את האחרים.

אלי בן-דהן: לא רק זה, שעות הפתיחה יהיו אחרות, אדם לא הצטרך להפסיד יום עבודה כדי להירשם לנישואין, יוכל לבוא גם אחר הצהריים, יוכל לבוא ביום שישי, יוכל להירשם לפחות להוריד טפסים מאתר האינטרנט, לבוא למלא אותם בשקט, לבוא למועצה הדתית כבר כשהטפסים מלאים.

אלי בן-דהן: זה יקרה בשבועות הקרובים.

זבולון כלפה: תהיה זרימת המידע בין המחוזות השונים?

מירי רגב: עכשיו מקבלים סקירה רחבה.

אלי בן-דהן: הנושא הבא זה נושא של מועצות דתיות, גם זה חלק מהמהפכה שאנחנו מדברים עליה.

אלי בן-דהן: שני שינויים מרכזיים, אנחנו רוצים לאחד מועצות דתיות, יש 132 מועצות דתיות.

אלי בן-דהן: מבדיקות שלנו אין צורך בכזאת כמות גדולה, בוודאי מועצות דתיות קטנות, ובוודאי קרה דבר אבסורדי, יש מקומות שבהם כבר משרד הפנים איחד את הרשויות המקומיות, אבל המועצות הדתיות שאותן רשויות נשארו פועלות בנפרד, זה דבר ממש לא הגיוני.

אלי בן-דהן: הדבר הזה גם יבוצע בקרוב בעזרת השם.

אלי בן-דהן: כרגע יש צוות שבוחן את העניין איך לעשות את זה, מה הדרך הנכונה והראויה.

אלי בן-דהן: יש בעיות של עובדים שצריך לשמור על הזכויות שלהם.

אלי בן-דהן: יש חובות שמועצה דתית גוררת, החובות שלה לא יילכו לאיבוד, לא התאדו, אלא המועצה הקולטת תצטרך לקבל אחריות על החובות, כך שהתהליך הוא תהליך סדור, ואני מקווה מאוד שהוא יביא לייעול.

אלי בן-דהן: הדבר החשוב שאני רוצה לומר, שיש לנו הסכם עם האוצר שהכסף ייחסך, יישאר בשירותי הדת.

מירי רגב: זה מצוין.

אלי בן-דהן: כדי שסל שירותי הדת יגדל, השתפר והתייעל.

אלי בן-דהן: הכסף הזה נשאר אצלנו, הוא יהיה רק לטובת האזרחים עצמם.

אלי בן-דהן: הנושא השני, זה בחירת יושבי ראש מקצועיים.

אלי בן-דהן: היום, לצערנו הרב - - -

מירי רגב: יש פה מישהו מחברות קדישא?

אלי בן-דהן: המנכ"ל שלהם, עורך דין זאב רוזנברג.

אלי בן-דהן: כפי שאמרתי לגבי יושבי ראש מקצועיים, היום הרכב המועצה הדתית נבחר 45% בידי הרשות המקומית, 45% על ידי שר הדתות, ו-10% על ידי הרבנות המקומית.

אלי בן-דהן: הדבר הזה מצריך עבודה קשה של תיאום ופשרה, אני אומר לכם, שלמעלה ממחצית המועצות הדתיות אין הרכב מסודר, ולכן המשרד נאלץ למנות ראש מועצה דתית ממונה, אנחנו רוצים לנתק את כל התהליך הפוליטי הזה.

מירי רגב: בדרך כלל כמה אנשים מונה המועצה הדתית?

אלי בן-דהן: תלוי בגודל שלה, זה נע בין 5 ל-15 איש, ומתוכם צריך להיבחר אחד שהוא ראש המועצה.

אלי בן-דהן: אנחנו רוצים לנתק את כל התהליך הזה, הוא מכלה את זמננו, במקום שנוכל לתת שירות טוב יותר.

אלי בן-דהן: לכן אנחנו רוצים שראש המועצה הדתית ייבחר במכרז פומבי על פי אמות מידה של כישורים ניהוליים, נסיון ניהולי ועוד דרישות נוספות.

אלי בן-דהן: בתהליך הזה אנחנו מתכוננים לשתף את הרשויות המקומיות השותפות באותה מועצה דתית, כמובן גם המשרד עצמו, וגם נציגי ציבור.

אלי בן-דהן: אנחנו מאמינים שבדרך הזאת ייבחרו אנשים מקצועיים, רציניים, שלא נגיע למצב שבו מועצה דתית מגיעה לגרעון, אלא רק משפרת את השירות שלה.

אלי בן-דהן: נושא קבורה, נושא מאוד רחב וגדול.

אלי בן-דהן: יש כרגע צוות במשרד שביקשתי ממנו ללמוד את הנושא לעומקו.

אלי בן-דהן: אנחנו בהחלט רוצים לגרום לכך שכל אדם יידע את זכויותיו.

אלי בן-דהן: אני אומר פה בעניין הזה - - -

מירי רגב: כי גם למות אתה צריך להיות עשיר.

אלי בן-דהן: תלוי איפה ותלוי מה.

דוד אזולאי: עכשיו יש ארנונה, אחר כך אגרות גם על המתים.

מירי רגב: עוד מעט נבקש מהמתים מס על זה שהם מתו.

זבולון כלפה: יש כאן מחשבה יצירתית.

מירי רגב: בנושא הקבורה נקיים מספר דיונים.

אלי בן-דהן: אנחנו רוצים ששירותי הקבורה יהיו נגישים, קרובים, שהאנשים יידעו מה זכויותיהם.

אלי בן-דהן: אני אומר פה בסוגריים, המדינה לא מספיק קידמה את הנושא בעבר.

אלי בן-דהן: אנחנו עכשיו נכנסים לתהליך מואץ של פיתוח בית העלמין בברקת, בית העלמין שהמדינה כרגע מממנת אותו, את הפיתוח שלו.

אלי בן-דהן: הוא ייתן מענה לכל גוש דן, מדובר בעשרות רבות של אלפים שייקברו שם.

אלי בן-דהן: אני מקווה מאוד שזה בהחלט יסייע לגבי מקומות הקבורה.

אלי בן-דהן: גיור – יחידת הגיור נקלטה אצלנו.

אלי בן-דהן: עומד על הפרק מינוי ראש מערך גיור.

מירי רגב: מי כרגע אחראי על מערך הגיור?

אלי בן-דהן: אף אחד, היה ראש הממשלה, עכשיו הוא עבר אלינו.

מירי רגב: אתה מתייחס פה גם לגיור של חיילים, או רק לאזרחים?

אלי בן-דהן: הכול.

מירי רגב: זאת אומרת, כל סוגיית הגיור, חיילים, של עולים חדשים, של חיילים בודדים.

אלי בן-דהן: הכול יטופל אצלנו.

אלי בן-דהן: למעלה משנה וחצי אין ראש מערך גיור, לצערי, מאז שהרב דרוקמן סיים את כהונתו, אנחנו מתכוונים להאיץ את התהליך בבחירת ראש מערך גיור חדש, כדי שיקבע את נהלי העבודה ויתחיל להפעיל את המערכת.

אלי בן-דהן: אנחנו רוצים מאוד לקרב את תהליך הגיור לאלה שזקוקים לו, לדעתנו, לא מספיק מודעים כמה הוא חשוב עבורם, ולכן הם לא ניגשים לגיור.

מירי רגב: יש מצב שאתם בוחנים את נוהל הגיור עצמו?

אלי בן-דהן: נוהל הגיור עצמו הוא תהליך הילכתי.

אלי בן-דהן: למרות שאני רב.

מירי רגב: יש כל מיני הלכות, לדוגמה, יש אנשים שהם הילכתיים ועולים להר הבית, יש אנשים הלכתיים שלא עולים להר הבית.

מירי רגב: אתה יודע, יש כל מיני הלכות, בהלכה מותר לאשה ללכת עם טלית, אבל אני רואה אשה עם טלית, קשה לי עם זה - בהלכה מותרים הרבה דברים.

<בתיה כהנא דרור: יש כאלה שלראות אשה עם גופיה קשה להם, או חצאית.

מירי רגב: אבל אני מכבדת אותם על זה.

מירי רגב: הנוהל של הגיור אתה לא חושב שהוא קשה מדי?

מירי רגב: אני שמעתי על כמה אנשים שעברו גיור שהנוהל הוא נורא קשה ומשפיל.

מירי רגב: שוב, אנחנו נעשה גם על זה דיונים, אבל אתם בוחנים גם את זה, או זה מבחינת

מירי רגב: כם קדש בל יעבור זה הנוהל, עכשיו רק מתעסקים לרה-ארגון שלו.

אלי בן-דהן: קודם כל את הנוהל הזה לא אנחנו קובעים, הרבנות הראשית קובעת.

מירי רגב: הרבנות שלך כבר, אתה יודע.

אלי בן-דהן: אני מקווה.

מירי רגב: אם הרבנות אצלך והם קובעים, אז אל תהיה אחראי עליהם.

מירי רגב: אתה יודע, זה כמו רשות המים, יש שר, אבל ראשות המים קובעת את התאגידים ואת המחיר, בקושי השר יכול לבקש כוס מים אצלם, אז מה אנחנו צריכים שר מעל הרבנות?

מירי רגב: סליחה מנכ"ל הרבנות, אתה בסוף האיש החזק פה.

אלי בן-דהן: אני מבטיח לך שהנושא הזה יטופל.

אלי בן-דהן: נושא של כשרות, בכוונתנו לעשות פה מהפכה.

אלי בן-דהן: המציאות בכשרות היום היא בלתי הגיונית ולא סבירה.

אלי בן-דהן: היום המשגיח מקבל את שכרו מהגוף שעליו הוא משגיח, זה לא הגיוני, זה לא סביר.

אלי בן-דהן: איך הוא יכול להשגיח בצורה רצינית כשהמעסיק שלו זה הגוף שאותו הוא משגיח עליו.

אלי בן-דהן: אני בכלל חושב שבעיקר הרבנות הראשית צריכה להיות רגולטור מפקח, מבקר, ולא נותן כשרות, את הכשרות שיתנו גופי כשרות, והרבנות היא זאת שתפקח.

מירי רגב: כמה גופי כשרות יהיו?

מירי רגב: אתם תראו את זה במהלך הרפורמה גוף הכשרות של הצבא מקבל את ההכוונה מכם?

אלי בן-דהן: לא.

מירי רגב: לא, הרב הצבאי הראשי קובע, אנחנו רוצים להסדיר את הפעולה.

מירי רגב: זו עמותה שהיא עמותה חצי ממשלתית, חצי לא ממשלתית.

מירי רגב: כרגע לא מפוקחת על ידי רשות החברות הממשלתיות, אני רוצה שהיא תפוקח על ידי רשות החברות הממשלתיות, ותפעל על פי אמות המידה של הרשות לחברות ממשלתיות.

מירי רגב: הנושא של מירון הוא נושא בעייתי.

מירי רגב: אנחנו על פי ההסכם הקואליציוני מירון היה אמור לעבור אלינו.

מירי רגב: לצערי, משרד התיירות כרגע קצת עושה שרירים, אני מקווה שאנחנו נגיע איתם להסדר.

מירי רגב: לגבי מירון, חבר הכנסת דוד אזולאי, כמה פעמים אתם קיימתם דיון בעקבות ההילולה במירון?

דוד אזולאי: אנחנו בדרך כלל קיימנו דיון לפני ואחרי.

מירי רגב: נושא מירון צריך להיות מטופל.

מירי רגב: בנס, בהילולה של הצדיק הגדול אנשים לא נהרגים, בנס.

אלי בן-דהן: המינהלת לזהות יהודית, כפי שאמרתי, זה מינהלת בהקמה, אין לנו הרבה מה לומר.

אלי בן-דהן: הנושא שני: היערכות לשנת שמיטה, שנת תשע"ה, בעוד שנה וחצי.

דוד אזולאי: אני מציע לך דיון מיוחד בוועדה.

אלי בן-דהן: בעוד שנה וחצי שנת שמיטה.

אלי בן-דהן: הממשלה כבר החליטה שמשרד לשירותי דת הוא יהיה המשרד אחראי להיערכות לקראת שמיטה, כמובן, בשיתוף פעולה עם משרד החקלאות.

אלי בן-דהן: כבר יש צוות בראשות המנכ"ל שמתחיל להתקדם בעניין ולפעול.

אלי בן-דהן: אנחנו מתחילים להיערך.

אלי בן-דהן: אנחנו כמובן יחד בשיתוף עם הרבנות הראשית שגם היא כבר הקימה ועדת שמיטה.

אלי בן-דהן: אנחנו נלך על נושא של היתר המכירה שהוא יהיה המסלול המרכזי, לצדו יהיו עוד מסלולים נוספים, כמו אוצר בית דין ועוד דברים נוספים.

אלי בן-דהן: זו הצעת חוק שאנחנו מקדמים.

אלי בן-דהן: גברתי, אני רוצה לומר, יש היום מצב שבו אנשים בישראל שאינם רבנים מורשים עורכים חופות ורושמים לנישואין, ואותו דבר גם עושים גירושין, ועושים גם גיורים פרטיים.

מירי רגב: אתה מדבר על מי שעושה, לא על מי שמתחתן.

אלי בן-דהן: נכון.

אלי בן-דהן: אני רוצה למנוע את זה.

אלי בן-דהן: אחרי 65 שנה אנחנו מדינת ישראל, אנחנו ממלכה מסודרת, עם כללים מסודרים.

אלי בן-דהן: לא יכול להיות שיהיו אנשים פרטיים בין אם הם - - -

דוד אזולאי: יש לנו מזל שחוק האלמנות בצה"ל עבר, אחרת לא היית מצליח להתמודד עם זה אף פעם.

מירי רגב: מה עמדתכם לגבי נישואין של בני אותו מין?

מירי רגב: אתם לא מתייחסים לזה, בשלב זה.

אלי בן-דהן: לא.

אלי בן-דהן: יש 12 מדינות בעולם שמאפשרות את זה, מה לנו לרוץ להיות הראשונים.

מירי רגב: תמיד זה טוב להיות הראשונים.

מירי רגב: תמיד טוב להיות יוזם ולא נגרר.

מירי רגב: תודה רבה על הסקירה.

מירי רגב: רק התייחסות לגבי הארכת שעון הקיץ.

אלי בן-דהן: המשרד העביר את התייחסותו.

אלי בן-דהן: אין לנו משום סיבה להתנגד להארכת שעון הקיץ, אנחנו לא רואים סיבה להתנגדות.

מירי רגב: מה לגבי המתפללים ביום כיפור?

אלי בן-דהן: בוא נאמר את האמת, יום הכיפור זה כבר היום בתוך שעון קיץ, זה לא נוגע להם.

אלי בן-דהן: שעון הקיץ תמיד הסתיים בעשרת ימי תשובה, אם יחליטו להאריך, יום כיפור על פי ההלכה הוא 25, אז לא חשוב באיזה נקודת זמן אתה מתחיל את השעה, מהנקודה שבה התחלת, תספור 25 שעות הסתיים יום כיפור.

אלי בן-דהן: אני לא רואה סיבה שאנחנו צריכים להתנגד לה.

מירי רגב: תודה רבה לך על הסקירה המאוד מקיפה.

מירי רגב: אני רואה כאן, אין כאן נושא שהוא לא מעניין, אנחנו נתעסק כאן בהרבה מאוד נושאים, כמובן יהיו סדרי עדיפויות לנושאים שאנחנו נעסוק בהם.

מירי רגב: אנחנו נעבור לשאלות של חברי כנסת ולהתייחסות של הגורמים.

מירי רגב: בעניין הארכת שעון הקיץ, אני שמחה שזאת עמדתכם.

מירי רגב: אני חושבת שזה נכון גם מבחינת המשק, ואם בוודאי אתה כאדם דתי אומר שאין עם זה בעיה מבחינת המתפללים ומבחינת האנשים הדתיים והאנשים המסורתיים, אז יש כאן בכלל שילוב של אינטרסים, זה דבר נכון ודבר חשוב.

מירי רגב: בבקשה, חבר הכנסת דוד אזולאי, ראשון הדוברים.

דוד אזולאי: אני רוצה קודם כל לפתוח בדברי ברכה לסגן השר, כבר עשיתי את זה בהזדמנויות אחרות, בטח אתה לא מתנגד לקבל עוד פעם ברכה ממני.

דוד אזולאי: "לא תהיה קלה בעיניך ברכת הדיוט", לכן אני מרשה לעצמי לברך אותך עוד פעם.

אלי בן-דהן: חס ושלום, יש לך הרבה זכויות.

דוד אזולאי: בהחלט אני חושב שהרב בן-דהן בא מהמסגרת הזאת, אני מאמין שהוא יצליח בתפקידו.

דוד אזולאי: אני רוצה גם לברך את המנכ"ל החדש, לאחל לכם הצלחה.

דוד אזולאי: איך אומרים, ימים ידברו אם הצלחתם או לא הצלחתם.

דוד אזולאי: ודאי שכולנו עומדים למבחן, אבל לפחות בזה אתם תיבחנו בכל השינויים, בכל הרפורמות.

דוד אזולאי: ברשותך, גברתי היושבת ראש, אני רוצה להודות לך על כך שיזמת את הדיון הזה כדי לקבל סקירה, וזה חשוב, מפני ששירותי הדת הם לא רק לציבור הדתי, אלא לכלל אזרחי המדינה.

דוד אזולאי: אני לא יודע אם יש עוד רשות במדינת ישראל שהיא נקראת שירות אחד, ובעצם נותנת שירות לכל אזרחי המדינה, החל מלידתו של אדם ועד פטירתו הוא מקבל את שירותי הדת.

דוד אזולאי: לצערי הרב, מאז כבר הרבה שנים שמנסים לגבש איזשהו סל לשירותי דת, ועד היום אף אחד לא מצליח לעשות את זה, ואני מודה שגם חבריי בתפקיד הזה לא הצליחו, מפני שכל אחד חושב ששירותי הדת זה משהו שולי, זה משהו שקשור לכשרות, לעירוב, בכלל זה לא נוגע לנו, אבל בסופו של דבר אנחנו מתוודעים ורואים שזה כן נוגע לכולנו.

דוד אזולאי: שני דברים, ואני באמת תולה תקווה, מפני שפה, מי שמכיר, בממשלה הזאת יש שני "אחים", והאחים הזה מחזיקים תפקידי מפתח בכירים מאוד, וחשובים מאוד, ובלעדיהם אי אפשר לעשות.

דוד אזולאי: אני מקווה שהאהבה והאחווה הזאת אכן תוביל לשני שינויים משמעותיים, האחד – נוסחה לסל שירותי דת.

דוד אזולאי: הדבר השני, הגיע הזמן שהמועצה הדתית לא תהיה תלוי בחסדי הרשות המקומית.

דוד אזולאי: לצערי הרב, לא פעם אנחנו עדים לכך שישנה התחשבנות של הרשות המקומית מול המועצה הדתית, וכתוצאה מזה לא מעבירים.

דוד אזולאי: היום יש שיפור ניכר בכך שמענקי האיזון מקוצצים כאשר הרשות המקומית לא מעבירה, וזה באמת הישג אדיר ואני מברך על כך.

דוד אזולאי: אבל יחד עם זה, אני שואל למה משרד החינוך, משרד הרווחה, כל משרדי הממשלה החלוקה היא 75%, 25%, ובשירותי הדת החלוקה היא לא כזאת יש 60%, 40%.

דוד אזולאי: אני חושב שהשאיפה צריכה להיות שמשרד הדתות הוא כמו כל משרדי הממשלה – 25%, 75%, ובכך פעם אחת ולתמיד נוכל להשתחרר מהעול של השלטון המקומי ולהתחשבנויות הקטנות והקטנוניות בתוך מערך הרשות המקומית.

אלי בן-דהן: מי ייתן 75% - אנחנו, המשרד?

דוד אזולאי: כל משרדי הממשלה.

דוד אזולאי: איך זה מתחלק?

דוד אזולאי: 25% הרשות המקומית, יפה, צריך לדלל את האחווה.

דוד אזולאי: פה הצטרכו לעשות דבר שבאמת יש להגדיל את התקציב, ולדבר פה על 75% שמשרד הדתות יעביר, ו-25% הרשות המקומית.

דוד אזולאי: לגבי פתיחת אזורי רישום.

מירי רגב: תיקנו את החוק, ומה החוק?

דוד אזולאי: יש תיקון, יש עדיין רשויות מקומיות חזקות ששם זה לא עובד, אדוני היועץ המשפטי, ואתה יודע למה אני מתכוון.

<תומר רוזנר: אני רק אומר, החוק תוקן כך שאפשר לשנות את שיעורי המימון בין הרשות המקומית לבין הממשלה, כך שהוא יכול לנוע בין 25% ל-75%, והנושא הזה תלוי באישורה של ועדת הכספים של הכנסת.

דוד אזולאי: כן, אבל אתה יודע שישנן רשויות שכן נותנות את החלוקה הזאת.

דוד אזולאי: דבר נוסף, פתיחת אזורי רישום לנישואין.

דוד אזולאי: אני מאוד מקווה שלא תצא תקלה כאן מתחת ידיכם, ושלא תהיה פגיעה באותן רשויות קטנות שבעצם לפעמים זה מקור ההכנסה היחיד שלהן, ואז מה שיקרה – כולם ירוצו לערים הגדולות, לאיפה שיש לובי יפה ומפואר ושם נותנים את השירות היותר טוב.

דוד אזולאי: מצד שני, אנחנו עלולים לפגוע מבלי לכוון לכך לאותן מועצות דתיות קטנות בפריפריה, אז פה בעניין הזה אני מקווה שתהיה עם יד על הדופק, ולא נשכח אותן מועצות דתיות בפריפריה, בסופו של יום גם הן נותנות שרות, וגם אם לא יירשמו אצלם לנישואין, אף אחד לא ישחרר אותם משירותי הדת לאותה אוכלוסייה שהם משרתים.

דוד אזולאי: לגבי תעריפי תשלום קבורה, גברתי היושבת ראש, בוועדה הזאת נעשתה עבודה יוצאת מן הכלל.

דוד אזולאי: יושבים פה אנשי חברה קדישא שליוו אותנו בזמנו, עם יועצים מיוחדים שהוועדה קיבלה.

דוד אזולאי: נקבעו מחירים, יש מחירון.

דוד אזולאי: מי שלוקח היום יותר מהמחירון, הוא עובר על החוק ואפשר לקנוס אותו, ואם הציבור מתלונן על כך זה נעשה.

דוד אזולאי: אבל, אני רוצה פה להדגיש, ישנה גזרה חדשה ואני מתפלל ומקווה שהגזרה הזאת לא תעבור בחוק ההסדרים לגבי ארנונה לחברות קדישא, מפני ששאלו את שר האוצר, ה"אח הגדול" לגבי ארנונה, הוא אמר, מה פתאום זה ייפול על חברה קדישא, באמת, נו מה, אתה עובד על הציבור?

דוד אזולאי: מה זה ייפול על חברה קדישא?

דוד אזולאי: מאיפה החברה קדישא תיקח את הכספים האלה?

דוד אזולאי: בסופו של יום זה ייפול על אותה משפחה שהיא צריכה להביא את הקרוב משפחה לקבורה.

דוד אזולאי: אני חושב שבעניין הזה, גברתי היושבת ראש, את צריכה להביא את זה במסגרת הפיצולים, זה חוק, צריך לבוא לפה, ואנחנו נעשה הכול על מנת שלא תשולם ארנונה, מפני שזה יהיה אסון, ואחר כך לא נבוא בתלונות למה לוקחים כל כך הרבה מחירים.

דוד אזולאי: לגבי הפריסה החדשה של המועצות הדתיות.

דוד אזולאי: אני רק מבקש ממך, גברתי היושבת ראש, לבקש לקבל את הפריסה בוועדת הפנים, נוכל לראות אותה.

מירי רגב: הוא יגיע לפה.

דוד אזולאי: אני מקווה שזה יקרה פה.

דוד אזולאי: הדבר האחרון, בזה אני מסיים, לצערי הרב, יש חוק ההונאה בכשרות.

דוד אזולאי: היות והרבנות היום עברה למשרד הדתות, ואנחנו יודעים שהנושא הזה פרוץ, לא פעם כאן שאלתי בוועדת הפנים, האם פעם אחת הביאו לדיון נושא של חוק הונאה בכשרות, העמידו פעם מישהו לדין, הוגש כתב אישום כנגד מאן דהוא?

דוד אזולאי: אני לא רוצה להגיד – איך אומרים זה לא נעשה.

דוד אזולאי: אנחנו כולנו יכולים להכות על חטא.

דוד אזולאי: אני מקווה שאולי העידן החדש שבא למשרד הדתות ייתן את דעתו.

דוד אזולאי: תודה רבה.

תמר זנדברג: רציתי לשאול, כל שירותי הדת שהוצגו כאן, שניתנים על ידי המשרד, על ידי הרבנות וכו', הם כולם אך ורק מיועדים רק לזרם האורתודוקסי.

תמר זנדברג: מה עם זרמים אחרים ביהדות?

תמר זנדברג: איזה שירותים הם מקבלים מהמדינה?

מירי רגב: בבקשה, חבר הכנסת הורוביץ.

ניצן הורוביץ: תודה גברתי, אדוני השר, קודם כל, כידוע יש לנו עמדה עקרונית.

ניצן הורוביץ: אנחנו נגד משרד הדתות, אנחנו חושבים שהוא משרד מיותר, אבל זה עמדה עקרונית.

מירי רגב: זו עמדה שלך לא של הוועדה.

ניצן הורוביץ: שלי ודאי.

ניצן הורוביץ: אנחנו גם יש לנו עמדה עקרונית בעד הפרדת דת ממדינה.

ניצן הורוביץ: אנחנו חושבים ששירותי דת - שאנחנו לא נגד שיהיו שירותי דת, הם צריכים להינתן על ידי הרשויות המקומיות, ולא על ידי המועצות הדתיות, אבל זאת אמירה, היות ויש משרד, ויש לו תקציב, והוא מוגדר בחוק, אז צריך שיהיה משופר.

ניצן הורוביץ: לכן יש לי שתי נקודות, אדוני השר.

ניצן הורוביץ: במצגת לא ראיתי מה האחוז שמופנה לשירותי דת ללא יהודים?

אלי בן-דהן: זה לא אצלנו, זה משרד הפנים.

ניצן הורוביץ: פה כתוב שמטרת המשרד לציבור היהודי במדינת ישראל.

ניצן הורוביץ: אבל אם אנחנו משווים את התמיכה בשירותי דת שניתנת על ידי משרד הפנים ללא יהודים, למשל, למוסלמים, או לנוצרים, או לעדות אחרות, אתה רואה פער עצום, פשוט פער עצום.

ניצן הורוביץ: לכן אני חושב שמתפקידך, אם אתה שר לשירותי דת, שירותי הדת צריכים להינתן לכל אזרחי ישראל.

ניצן הורוביץ: יכול להיות שאתה צריך לפעול לכך - - -

מירי רגב: בדיוק מה שאמרתי בתחילת הדרך.

ניצן הורוביץ: אז קלעתי לדעת גדולים, כי פה יש בעיה קשה.

ניצן הורוביץ: דבר נוסף, וזה העניין שחברתי תמר, התייחסה, אדוני השר, עולה יותר ויותר הצורך, למשל, בקבורה, לא רק לזרמים נגיד לא אורתודוקסים, כגון, רפורמים וקונסרבטיבים, גם למשל לקבורה חילונית.

ניצן הורוביץ: יש היום לחץ מאוד גדול של משפחות של אזרחים לקבורה חילונית.

ניצן הורוביץ: למשל, לצורך העניין, בין היתר הדברים שהם בטיפול משרדך, והמדינה מקפיאה את התקציבים, ואין מספיק מקומות.

ניצן הורוביץ: אני לא חושב שזה ראוי שמשפחה שרוצה קבורה חילונית, צריכה לשלם עשרות אלפי שקלים באיזה קיבוצים ודברים מהסוג הזה, כי אין מקום בקירבת מקום מוסדר על פי חוק, אין מספיק.

<יזהר הס: תודה רבה.

<יזהר הס: יושבת ראש הוועדה, תודה על הדיון הזה, וגם על העובדה שהגעת להתפלל עם נשות הכותל, או להיות לצד נשות הכותל.

<יזהר הס: האירוע הזה מלמד על פתיחות של ועדת הפנים, זה חשוב.

<יזהר הס: אני רוצה לומר לסקירתו של סגן השר, משהו מאוד קונקרטי, לא רק העובדה שמשרד הדתות לא מטפל בכל יהודי ישראל, אלא רק בחלקם, אלא גם דברים שאפשריים על פי חוק במדינת ישראל.

<יזהר הס: למשל, גיור קונסרבטיבי ורפורמי שאחריו כידוע נחוץ מקווה, גם בעניין הזה שאדוני מופקד על כל המקוואות בארץ, גם על מימונם וגם על תיחזוקם, אנחנו לא יכולים להיכנס לשם כדי להטביל את גרנו, הגרים הללו יירשמו במשרד הפנים כיהודים, כיהודים במרשם האוכלוסין על פי חוק, אבל הגרים הללו לא יוכלו לטבול.

<יזהר הס: אני אגיד לך איך אנחנו עושים את זה, אנחנו מתגנבים.

<יזהר הס: אנחנו עושים עסקאות כאלה, ולא עסקאות במובן הלא ראוי, אלא ראשי רשויות שמוכנים להעלים עין ולאפשר לרבנינו להיכנס למקוואות בשעה שאנשיך לא שם, כי מתקן ציבורי כמו ספריה ציבורית שלסוג מסוים של יהודים אסור להיכנס אליו, כך לגבי כלות שצריכות לטבול לפני חתונתן, והרב שמסדר את הקידושין, רחמנא ליצלן, איננו אורתודוקסי, וכך גם במתגיירים שלנו.

<יזהר הס: מאות אנשים, אנחנו, התנועה שלי, התנועה הקונסרבטיבית מגיירת בשנה, אף לא אחד מהם נכנס ברשות ובסמכות - - -

מירי רגב: לפי החוק החדש אתה לא תגייר אותם.

<יזהר הס: תנוח דעתך, אני מניח שהדבר הזה לא השתנה.

<יזהר הס: נקודה נוספת חשובה, המינהל החדש שמוקם במשרדך, מינהל לזהות יהודית, משל, אין משרד חינוך בישראל, גם עניין החינוך לזהות ולהשקפה צריך להיות – בהנחה שיש קוד אתי פלורליסטי שמאפשר לחנך לזהות יהודית מגוונת, את צודקת.

<יזהר הס: אבל מדובר על מין קושאן שיש ליהדות האורתודוקסית על הזהות היהודית במדינת ישראל, ועל פיה, על פי הדתומטר הזה, אפשר יהיה לחנך לזהות יהודית.

<יזהר הס: איפה תפיסות יהודיות אחרות, ואני לא מדבר רק על רפורמיות, קונסרבטיביות, גם על חילוניות.

מירי רגב: תודה רבה.

<אברהם מנלה: שלום וברכה, ברכות לסגן השר ולמנכ"ל, בעזרת השם שתצליחו בתפקיד שהוא אחראי מאוד.

<אברהם מנלה: כל אזרחי מדינת ישראל בסופו של דבר צריכים את השירותים האלה, וצריכים שהם יעבדו כמו שצריך.

<אברהם מנלה: אני רוצה להתייחס לנושא הקבורה בכמה מלים כמנכ"ל חברה קדישא תל אביב.

<אברהם מנלה: עלה כאן נושא הרגולציה, התעריפים, ודיבר על כל חבר הכנסת אזולאי על כל הדיונים שעוד היו בוועדה בראשותו בנושא הזה.

<אברהם מנלה: ממשלת ישראל החליטה כבר בשנת 1996, בגלל הצפיפות והמחסור במקומות קבורה במדינת ישראל לעבור לשיטת הקבורה הרוויה.

<אברהם מנלה: לסיפור הזה לא נמצא מימון במשך שנים בגלל התנהלות כושלת של הרשויות, והדבר הזה בסופו של דבר נפתר בקדנציה הקודמת בצורה טובה, והקבורה הרוויה מתקדמת.

<אברהם מנלה: למשל, בבית העלמין ירקון ובגוש דן, היום יש 35 אלף מקומות קבורה בהקמה, אחרי עבודה מאוד רצינית גם של הוועדה, בראשות חבר הכנסת אזולאי, השר מרגי, בשביל שבאמת הדבר הזה יילך קדימה ונוכל לתת שירותי דת כמו שצריך.

<אברהם מנלה: כשמדברים היום על הידוק הרגולציה, למשל, או על תעריפים, וכו', צריך תמיד לזכור שבסופו של יום, חברות קדישא שהיום נותנות שירות לקבורה רוויה, מוציאות סכומים עצומים בשביל להקים את המבנים אלה.

<אברהם מנלה: למשל, רק בבית עלמין ירקון אנחנו משקיעים כ-200 - - -

מירי רגב: יש לכם הרבה כסף.

<אברהם מנלה: זאת בעצם הדעה הרווחת, אבל אני מזמין את כולם לבדוק כמה כסף יש לנו, כי האוצר בדק את זה.

מירי רגב: מבקר המדינה אמר שיש לכם כסף, לא אני.

<אברהם מנלה: למשל, דיברו כאן על הרגולציה.

<אברהם מנלה: אין גוף במדינת ישראל שהיה עליו כל כך הרבה רגולציה כמו - - -

מירי רגב: אנחנו נעשה דיון על הקבורה, אני מבטיחה לך.

<אברהם מנלה: אני חושב שחשוב לקיים דיון על הקבורה.

<אברהם מנלה: זה לא דיון בסיסמאות, כי בסופו של יום בקלות אפשר להרוס את ענף הקבורה במדינת ישראל.

מירי רגב: אין לנו כוונה לעשות את זה.

<אברהם מנלה: סגן השר יודע על מה אני מדבר, כשהיום באים ומנסים באופן חד צדדי לבוא ולהפחית את תעריפי הקבורה של ביטוח לאומי ב-30%, שהמשמעות היא סגירת כל 70% משירותי הקבורה במדינת ישראל, וניאלץ לגבות כסף מהמשפחות כי פשוט אין אפשרות לממן את זה בצורה אחרת, המשמעות היא נוראית, אני חושב שחשוב לקיים על זה דיון, ולא לקיים דברים במחטפים.

מירי רגב: נדבר על זה ונעסוק בנושא הזה.

<בתיה כהנא דרור: אני מנהלת ארגון "מבוי סתום".

<בתיה כהנא דרור: אנחנו מייצגים מסורבות גט ועגונות בבתי דין רבניים ובבתי משפט.

<בתיה כהנא דרור: אני מברכת על הדיון וגם על הרפורמות כמובן בשירותי הדת.

<בתיה כהנא דרור: לגבי פתיחת איזורי רישום, אני רוצה להבין איך התחרות תפעל.

<בתיה כהנא דרור: הרי האגרות שמשלמים הנישאים הם לא מגיעים למועצה הדתית, זאת אומרת, איפה יהיה פה אינטרס, הם לא מגיעים באופן ישיר.

<בתיה כהנא דרור: שאלה שנייה לגבי הפתיחה, המוטיבציה המרכזית לפתיחת אזורי רישום היה שהיו רשמי נישואין במקומות בארץ שלא קיבלו גרים, את גיורי הרב דרוקמן, גיורי צה"ל וכו'.

<בתיה כהנא דרור: באו ואמרו, בואו נפתח את זה.

<בתיה כהנא דרור: השאלה, האם גם יטפלו באותם רשמי נישואין שלא מוכנים לרשום, זאת שאלה שצריכים בתקנות או באיזושהי צורה לייבש גם מועצות דתיות שלא רושמים לנישואין, למשל, את גיורי הרב דרוקמן וכו'.

<בתיה כהנא דרור: הערה אחרונה, דווקא בשיתוף פעולה עם הרב אלי בן דהן.

<בתיה כהנא דרור: העניין הוא שכל זוג מגיע להירשם לנישואין במועצות הדתיות לא מבחירה בהכרח, ולכן הנושא של הסכמי קדם נישואין שעכשיו זאת הצעת חוק שהרב אלי בן דהן תומך בה, זה תנאי, ואני גם קוראת פה לוועדה, וליושבת הראש לתמוך בדבר הזה כי נישואין שהם קידושין כדת משה וישראל הם יכולים להוות סכנה לנשים וחוסר יכולת לצאת מנישואין כאלה, ולכן הנושא של הסכמים הוא נושא מאוד חשוב.

אלי בן-דהן: אני אענה בזריזות ובמהירות.

אלי בן-דהן: לגבי שירותים לרפורמים, הרפורמים הם חלק מעם ישראל.

אלי בן-דהן: השירותים שניתנים לכלל התושבים הם מקבלים גם אותם.

אלי בן-דהן: זה שחלק מהשירותים הם לא רוצים אותם, הם רוצים אותם בדרך אחרת, זה עניינם הם, אבל הם יכולים להיות שותפים להיות חלק מהרבנות וחלק מבתי העלמין וחלק מכל דבר אחר.

אלי בן-דהן: כפי שאמרתי, עכשיו נפתחים המכרזים למועצות הדתיות, הם יכולים גם להיות בזה.

<יזהר הס: לפי תנאי המכרז יוכל לגשת רב שאיננו אורתודוקסי?

<יזהר הס: או נשים, - - -לא יכולה להיות חברה באף אחת מהוועדות של משרדך, או ברוב הועדות.

אלי בן-דהן: למה אתה מטעה אנשים פה, יש בג"צ מלפני 30 שנה, שקבע שנשים יכולות להיות במועצות הדתיות, זה נעשה, זה קיים כבר.

תמר זנדברג: כמה נשים, כמה רפורמים, כמה קונסרבטיבים?

אלי בן-דהן: זה לא אני.

מירי רגב: את רוצה, תעלי שאילתה.

תמר זנדברג: אבל אתה לא יכול להיתמם ולהגיד - - -

אלי בן-דהן: אני לא מיתמם.

תמר זנדברג: יש זרמים נוספים ביהדות שלא מיוצגים ולא מקבלים שירותים, איך אתה בתור שר - - -

אלי בן-דהן: מה זאת אומרת הם לא מקבלים שירותים.

אלי בן-דהן: הם יהודים כמו כל אחד, השירותים הם עבורם.

דוד אזולאי: הם רוצים שירותים מיוחדים בשבילם, זה אין.

<יזהר הס: רוצים להשתמש - - -

תמר זנדברג: אבל כולנו יהודים, שואלים - - - מתוך היהדות, על מה אתה מדבר?

אלי בן-דהן: לגבי שירותי דת לדתות אחרות, כפי שאמרתי זה לא באחריותי, זה באחריות משרד הפנים.

אלי בן-דהן: אם משרד הפנים ירצה להעביר את זה לאחריותי עם התקנים, ועם התקציב, אני אהיה מוכן לשקול את זה.

אלי בן-דהן: בינתיים הם לא מוכנים, אז תעלה שאילתה לשר הפנים לא אליי.

אלי בן-דהן: לגבי קבורה חילונית היא ללא תשלום, היא פזורה כמעט בכל מקום בארץ היום, אם לפי דעתך ידוע לך על מקום מסוים, תודיע לי, אני אבדוק את העניין.

אלי בן-דהן: אני אומר לך באופן כללי, נפתחו חלקות כמעט בכל הארץ, כמובן לא בכל מקום, אבל במרכז, בדרום, בצפון.

אלי בן-דהן: אם יש אזור שאתה חושב שהוא בעייתי בעניין הזה, תעדכן אותי.

<אלחנן גלט: גם בתקציב 2013-2014, תיקצבנו מאות אלפי שקלים רבים כדי להמשיך לטפח את הנושא הזה לפי מה שצריך בכך.

דוד אזולאי: למרות שאין ביקוש.

אלי בן-דהן: לגבי גיור רפורמי וקונסרבטיבי, יש מכתב בדרך אליך.

אלי בן-דהן: מבחינתנו אין שום מניעה אתם משתמשים בכל מקווה, המקווה הוא מקום ציבורי, תשתמשו בו, הוא עומד לרשותכם, הלוואי ותשתמשו בו.

<יזהר הס: גם לצרכי גיור?

אלי בן-דהן: האגרות עבור רישום הנישואין נשארות במועצה הדתית, ולכן למועצה הדתית יש עניין שיהיו אצלה נרשמים רבים יותר, אז ככל שהשרות שלה יהיה טוב יותר, ממילא יהיו נרשמים רבים, יוכלו לתת שירותים טובים יותר לתושבים שלהם.

אלי בן-דהן: לפני יומיים הייתי במועצת הרבנות הראשית, אני התרעתי על כך, אמרתי להם שזה חובתם, זה תפקידם המרכזי של הרבנים הראשיים לישראל, לגרום לכך שרב שאיננו נשמע להנחיותיהם יועמד לדין משמעתי.

אלי בן-דהן: יותר מזה, אמרתי שאני מוכן להעמיד את שירותיי הטובים אם יזדקקו לעוד צרכים מינהליים כדי לגרום לכך שרב שאיננו מקיים את הנחיות הרבנות הראשית יובא בפני דין משמעתי, אני אעשה זאת.

מירי רגב: אני חייבת לסכם את הדיון ולהגיד, אני לא הופתעתי, אבל אני שמחה שחידדת את מה שידעתי כבר.

מירי רגב: הפתיחות שלך והרצון שלך בעצם להוביל למצב שכל אזרח יהודי יבין שהדת היא לא שייכת לזרם כזה או אחר.

מירי רגב: וכל יהודי יוכל בעצם לממש את היהודיות שלו בדרך שבה הוא בוחר, והעיקר שיילך למקווה, והעיקר שהיא תדליק נרות, אז אם היא עושה עוד משהו, אז היא עושה עוד משהו, כל אחד בדרך שלו, ולאט התקרב הוא אל אותו דבר שנקרא היהודי שהוא מאמין בו.

מירי רגב: אני שמחה על הסקירה הזאת שהייתה סקירה טובה, והדיון פה של הצוות שלך היה דיון טוב.

מירי רגב: יש נושאים שאני כבר אומרת לך, אתה תצטרך לבוא לוועדה.

מירי רגב: קודם כל שירותי הדת לרפורמים, כן הייתי רוצה לשמוע על זה דווקא בגלל הפתיחות שלך.

<יזהר הס: לא רק רפורמים, גם קונסרבטיבים.

מירי רגב: כל שירותי הדת למה שתרצה.

מירי רגב: נוהל של רבני ההתיישבות, אני גם אזמין חלק מרבני ההתיישבות, אני רוצה לשמוע אותם.

מירי רגב: אנחנו נעשה דיון על הרב הראשי למה צריך להיות רב אחד, אני רוצה לשמוע את עמדת הרבנות.

מירי רגב: אני רוצה גם לשמוע את עמדת הרבנות בנושא התפילה בהר הבית בצורה עניינת ופתוחה, כמו שגילינו פה שר פתוח, אני רוצה לשמוע דעה פתוחה, לא מה שהיה פעם הוא עכשיו, להתקדם.

מירי רגב: הדת הוא לא משהו רק לשבת ולהתפלל.

מירי רגב: אם הדת היא לא משהו שיכול לסייע לנו ביום יום לתת לנו כלים, זה לא שווה כלום.

מירי רגב: הדת כוונה שלה, לתת לנו כלים יום יומיים להתמודד עם שאלות ומצוקות שהמציאות מכתיבה לנו, כך אני מאמינה.

מירי רגב: אם מישהו כל היום קורא תורה, בעיניי זה לא דבר דתי.

מירי רגב: דת הוא שילוב שלו דרך זה.

<עודד וינר: מאיפה את לוקחת את העניין הזה של רב אחד?

<עודד וינר: יצאה משולחן הכנסת.

מירי רגב: אני רוצה לדון על זה.

מירי רגב: הצגת המועצות הדתיות, כמובן הפריסה של המועצות הדתיות, האיחוד.

מירי רגב: חשוב שבוועדה הזאת יהיה נציג של ועדת הפנים, זה הוועדה מאשרת, אני לא מקבלת כל מה ששר הפנים אומר לי, אני ממש לא.

מירי רגב: שאל אותו מה קורה בדיונים אצלנו על חקיקה, אנחנו לא חותמת גומי.

מירי רגב: חשוב שנהיה חלק מהתהליך, נוכל להיות חלק מהתהליך, נוכל גם ללכת אתכם בתהליך הזה.

מירי רגב: סך הכול אני רואה שיש כאן שיתופי פעולה וכיוונים טובים של חשיבה שלך.

מירי רגב: כל נושא הקבורה, אברהם, אין לנו שום כוונה חס וחלילה להפיל את עולם הקבורה.

מירי רגב: אנחנו יהודים, כל אחד רוצה להיקבר על פי אמונתו, אבל רוב הזרם רוצה להיקבר בצורה של הזרם המרכזי.

מירי רגב: המחיר הוא גבוה מדי, אנחנו צריכים לטפל בזה.

מירי רגב: נעשה על דיון, כל סוגיית הגיור.

מירי רגב: כשרות, בסדר עדיפות חשוב אבל לא ראשון, שמיטה, נטפל בנושא.

מירי רגב: הזהות היהודית, זה דבר נורא חשוב, אבל גם בזה לא נעשה דיון בין הראשונים.

מירי רגב: מסורבות גט כן נעשה על זה דיון.

אלי בן-דהן: זה לא אני, שרת המשפטים, אמנם יש לי הרבה מה לתרום לה.

מירי רגב: אני מודה לך מאוד על הסקירה המאלפת הזאת.

מירי רגב: מודה לכל האנשים שהגיעו לכן, ושיהיו לנו רק בשורות טובות.

מירי רגב: תודה.